b"\n_START_ARTICLE_\nBlues\n_START_PARAGRAPH_\nBlues je glasbena zvrst, ki ima korenine na ameri\xc5\xa1kem jugu, kjer so temnopolti su\xc5\xbenji garali na poljih bomba\xc5\xbea. Blues pentatonika je harmonija pesmi, ki so jih pele skupine obiralcev bomba\xc5\xbea - da bi la\xc5\xbeje prebrodili delovni dan. Ko je pri\xc5\xa1lo do odprave su\xc5\xbeenjstva leta 1838, se njihov polo\xc5\xbeaj ni kaj dosti izbolj\xc5\xa1al. Bili \xc5\xa1e vedno revni in nih\xc4\x8de si ni mogel kupiti dragega in\xc5\xa1trumenta, kot je na primer klavir. Kitara je bila dostopna, zato so prve blues skladbe kitarske. V dvajsetem stoletju je popularizacija rock'n'roll glasbe prinesla tudi zanimanje belcev za korenine temnopolte glasbe oz. za blues. Kmalu so tudi beli glasbeniki za\xc4\x8deli igrati blues - tipi\xc4\x8dna blues pevka je bila Janis Joplin. Danes je to glasba, ki jo igrajo glasbeniki po vsem svetu - ne glede na raso, veroizpoved in narodnost._NEWLINE_Blues opisuje tako glasbeno obliko kot glasbeni \xc5\xbeanr. Izvira iz afroameri\xc5\xa1kih skupnosti konca 19. stoletja, za katere je bila zna\xc4\x8dilna duhovnost, delavske pesmi, kriki, napevi in pripovedne balade._NEWLINE_\xc5\xbdanr temelji na blues obliki, a vsebuje tudi druge elemente; na primer specifi\xc4\x8dna besedila in instrumente. Blues lahko razdelimo na ve\xc4\x8d podzvrsti, ki variirajo vse od country (pode\xc5\xbeelske) glasbe do urbanega bluesa. Podzvrsti so bile priljubljene skozi celotno 20. stoletje. Najbolj znani stili so Delta, Piedmont, Jump in Chicago blues. Druga svetovna vojna je blues zaznamovala s prehodom iz akusti\xc4\x8dnega do elektri\xc4\x8dnega bluesa, pa tudi pa s \xc5\xa1irjenjem ob\xc4\x8dinstva, predvsem med belopolto poslu\xc5\xa1alstvo. V 60. in 70. letih prej\xc5\xa1njega stoletja se je razvil tudi blues rock._NEWLINE_Termin blues se preko besedne zveze blue devils navezuje na melanholijo in \xc5\xbealost. V delih, ki so vsebovala ti besedi, fraza pogosto opisuje depresivno (\xc5\xbealostno) razpolo\xc5\xbeenje.\n_START_SECTION_\nKitarska tehnika\n_START_PARAGRAPH_\nBlues pentatonika je na videz enostavna harmonija. Gre pa za nekaj, kar se ne da nau\xc4\x8diti\xc2\xa0: ob\xc4\x8dutek, ki je prirojen. Lep primer je Billy Gibbons, ki igra minimalisti\xc4\x8dno, le z nekaj toni - a neponovljivo. Zato je blues tehnika najla\xc5\xbeja in najte\xc5\xbeja kitarska tehnika hkrati."